alexandrainst/scandi-wiki huggingface dataset:
Tromsø forskningsstiftelse

Tromsø forskningsstiftelse ble opprettet av Trond Mohn 28. mars 2007.  

Stiftelsen har til sammen fått 400 MNOK av Trond Mohn. Midlene skal deles ut innen 2025.

Stiftelsen har som formål å støtte og foreta utdeling av midler til langsiktig grunnleggende forskning og forskningsfremmende tiltak, herunder forskningsstrategiske rekrutteringstiltak, ved Universitetet i Tromsø – Norges arktiske universitet. Stiftelsen kan også støtte tilsvarende formål ved andre institusjoner i landsdelen når dette innebærer samarbeid med UiT Norges arktiske universitet. 

Tromsø forskningsstiftelse hadde ved inngangen til 2018 en kapital på 355 millioner kroner. I løpet av årene 2007-2017 delte stiftelsen ut 327 millioner kroner til forskning og forskningsfremmende virksomhet ved Universitetet i Tromsø. 

Det finnes en søsterstiftelse i Bergen (Bergens forskningsstiftelse – BFS). BFS er opprettet etter donasjoner fra Mohn-familien.

Norske stiftelser
Norsk forskning
Tromsø
Soho Mint

Soho Mint var en myntfabrikk som ble grunnlagt av Matthew Boulton i 1788 ved hans Soho Manufactory i Handsworth i West Midlands i England. Myntfabrikken rommet åtte dampdrevne myntpresser som kunne slå mellom 70 og 84 mynter i minuttet.

Foruten britiske kobbermynter ble det slått sølvmynter for noen av koloniene og forskjellige medaljer og poletter.

I 1797 ble den første og eneste 2-penny-mynten i kobber fremstilt på myntfabrikken. Fabrikken fremstilte også 1-penny-mynter, som kom til å danne norm for penny-mynter helt frem til myntreformen i 1971. 

Etter nedleggelsen av Soho Mint ble noen av maskinene i 1850 kjøpt på auksjon av den nye Birmingham Mint under Ralph Heaton II.

Referanser

Eksterne lenker 
 Britain's Cartwheel Coinage of 1797
 British Coins – Gratis information om britiske mønter.
 sohomint.info  En webside om Matthew Boulton, hans møntfabrik og dens produkter

Myntverk
Etableringer i 1788
Opphør i 1842
Britiske selskaper
May Britt Myhr

May Britt Myhr (født 1960 Langevåg på Sunnmøre) er en norsk kjemiker og petroleumsforsker. Myhr er tilsatt som direktør i Norges geologiske undersøkelse fra august 2018.

Myhr studerte til en cand. scient.-grad i analytisk organisk kjemi i Trondheim fra 1980 til 1985. Hun jobbet begynte å jobbe i SINTEF Petroleumsforskning (daværende IKU) i 1986, hvor hun ble forskningsleder i 2000 og administrerende direktør i 2005. Hun var forskningssjef ved Seksjon for forskning og samlinger ved Naturhistorisk museum i Oslo. I 2015 ble hun instituttleder ved Institutt for petroleumsteknologi ved Universitetet i Stavanger.

Referanser

Eksterne lenker 
 May Britt Myhr ny direktør ved NGU

Norske kjemikere
Elisabeth Helland Larsen

Elisabeth Helland Larsen (født 27. april 1973) er en norsk skuespiller, klovn og barnebokforfatter, bosatt i Oslo.

Hun er utdannet skuespiller ved Ecole Jacques Lecoq i Paris, og har studert ved Norsk Barnebokinstitutt. Larsen har arbeidet som klovn i mer enn 20 år, og har blant annet vært kunstnerisk leder for Sykehusklovnene.

Bibliografi
 Barn, kunst og kultur, medforfatter, sakprosa, Universitetsforlaget (2013)
 Klovn! sakprosa for barn og ungdom, illustrert av Eldbjørg Ribe, Cappelen Damm (2014)
 Jeg er Døden, barnebok, illustrert av Marine Schneider, Magikon (2015)
 Magisk Medisin, Sykehusklovnene, med Bente Frøytlog, sakprosa, Z-forlag (2016)
 Jeg er livet, barnebok, illustrert av Marine Schneider, Magikon (2016)
 Jeg er klovnen, barnebok, illustrert av Marine Schneider, Magikon (2017)

Kilder
Presentasjon av Elisabeth Helland Larsen i Forfatterkatalogen på Forfattersentrums nettsider
Presentasjon av Elisabeth Helland Larsen på Magikon forlags nettsider

Norske forfattere
Markus Lantto

Erik Markus Alexander Lantto (født 20. mai 1973) er en svensk-norsk instrumentbygger, billedkunstner og forfatter fra Masugnsbyn i Kiruna kommune i Sverige. Fra 2004 har han vært bosatt i Trondheim.

Lantto har en mastergrad fra Konsthögskolan i Umeå, og videreutdanning i «artist books» fra samme høyskole.

Bibliografi
 Bruken av gjedde, kortprosa, Samlaget (2014)
 Sjå han sykle, roman, Samlaget (2017)

Referanser

Kilder
Presentasjon av Markus Lantto i Forfatterkatalogen på Forfattersentrums nettsider
Presentasjon av Markus Lantto på Samlagets nettsider

Eksterne lenker 
markuslantto.com/

Forfattere
Morten Langeland

Morten Langeland (født 1986 i Kristiansand) er en norsk forfatter. Langeland har studert litteraturvitenskap og idéhistorie ved Universitetet i Oslo, og deltatt på Forfatterstudiet i Bø og Skrivekunstakademiet i Hordaland. Langeland debuterte i 2012 med diktsamlingen Æ æ å. Han har gitt ut fem lyrikksamlinger, én novellesamling og to romaner, Sørgerender (2021) og Fifty/Fifty (2022). Han mottok Stig Sæterbakkens minnepris for 2016 og Sultprisen for 2020.

Han er litteraturkritiker i Klassekampens Bokmagasin og med i redaksjonen til forlaget House of Foundation.

Bibliografi
 Æ æ å, lyrikk, Kolon (2012)
 Bavian, lyrikk, House of Foundation (2014)
 Den egentlige kommunen, lyrikk, Flamme (2015)
 Zoonetter, lyrikk, Flamme (2017)
 Svamp, lyrikk, Flamme (2019)
 Barbar, prosastykker, Flamme (2020)
 Sørgerender, roman, Flamme (2021)
 Fifty/Fifty, roman, Flamme (2022)

Referanser

Kilder
  Presentasjon av Morten Langeland i Forfatterkatalogen på Forfattersentrums nettsider
  Presentasjon av Morten Langeland på Flamme forlags nettsider
  Presentasjon av Morten Langeland på Kolon forlags nettsider

 

Norske forfattere
Kjell Johansen

Kjell Johansen er navnet til flere personer.

Per april 2022 hadde 365 menn i Norge Kjell Johansen som sitt første fornavn og etternavn. Av disse var det 77 som hadde Kjell Johansen som sitt eneste fornavn og etternavn. Samtidig var det 75 menn som hadde Kjell Johannessen som sitt første fornavn og etternavn. Av disse var det 21 som hadde Kjell Johannessen som sitt eneste fornavn og etternavn.

Kjente personer 
 Kjell Johansen (1932), norsk jazzmusiker, trommeslager
 Kjell Johansen (musiker) (1923–1965) norsk jazzmusiker, trompetist
 Kjell Johansen (1937), norsk politimann
 Kjell Sverre Johansen (1944–1998), norsk roer
 Kjell Magne Johansen (født 1946), lokalpolitiker, ordfører i Saltdal
 Kjell Johansen (styrkeløfter) (født 1955), norsk styrkeløfter

Se også 
 Kjell Johannessen

Referanser 

Vanlige navn i Norge
Andrew P. Kroglund

Andrew Petter Kroglund (født 18. mars 1959) er en norsk skribent, samfunnsdebattant og forfatter, bosatt i Oslo.

Kroglund har vært daglig leder for Blekkulf (siden kjent som Miljøagentene), daglig leder og styreleder i Regnskogfondet, seniorrådgiver i WWF og informasjonssjef i Utviklingsfondet.  

I 2015 ble han innvalgt i Ullern bydelsutvalg som representant for Miljøpartiet De Grønne. Kroglund satt fire år i sentralstyret for MDG, og var internasjonal kontakt i to år. 

Fra og med august 2021 ble Kroglund ansatt som Besteforeldrenes klimaaksjons første generalsekretær. 

Kroglund er mye brukt som møteleder, ordstyrer og konferansier.

Bibliografi
 «Indianer og hvit», Forlaget Gode Hjelpere (2009)
 «Casinetto-gjengen. Nikolays hemmelighet», ungdomsbok, Juritzen (2014)
 «Casinetto-gjengen. #Farlig Date», ungdomsbok, Juritzen (2015)
 «Kniv, sjel og gaffel», sakprosa, Vega forlag (2016)
 «Termostat. Hvordan klimaet former oss, forandrer samfunnet og forvandler fremtiden». (Sakprosa) Solum Bokvennen (2020)

Referanser

Kilder
 Presentasjon av Andrew P. Kroglund på Juritzen forlags nettsider

Eksterne lenker 
 andrewkroglund.com

Norske forfattere
MDG-politikere
Trafikksikkerhetshåndboken

Trafikksikkerhetshåndboken gir oversikt over aktuell kunnskap om virkninger av trafikksikkerhetstiltak. Hovedfokuset i boken er hvor effektive tiltakene er for å redusere ulykker eller skader ved ulykker. Ulykkesstudiene som boken bygger på, er så langt det er mulig oppsummert ved hjelp av meta-analyse. Boken er ment som et hjelpemiddel for alle som jobber med trafikksikkerhet, enten det er politisk, administrativt og forskning. Reviderte kapitler legges fortløpende ut på websiden hvor innholdet er gratis tilgjengelig.

Trafikksikkerhetshåndboken har tidligere blitt utgitt på en rekke språk, men oppdateres og publiseres nå kun på norsk, på håndbokens nettside.

Boken har vært finansiert av Vegdirektoratet og Samferdselsdepartementet siden arbeidet med den ble startet i 1978. I 2010-2011 bidro og det svenske Trafikverket også. Trafikksikkerhetshåndboken oppdateres kontinuerlig med aktuelle forskningsresultater.

Forfatterne
Kapitlene i boken har ulike forfattere, og er skrevet av Transportøkonomisk institutt (TØI) helt siden arbeidet ble igangsatt i 1978.

Aktuelle forfattere (som har skrevet eller bidratt til aktuelle kapitler):
Alena Høye (Nåværende prosjektleder for håndboken)
Rune Elvik (Tidligere prosjektleder for håndboken)
Michael W. J. Sørensen
Tor-Olav Nævestad
Truls Vaa]
Ross O. Philipps

I perioden 2010-2011 bidro også forskere fra VTI til noen kapittelrevisjoner.

Bokens oppbygging
Boken er delt opp i ulike deler. Del 1 gir en generell innføring om trafikksikkerhetsområdet og inneholder en leseveiledning.

Del 2 inneholder beskrivelser av 148 trafikksikkerhetstiltak:
 Vegutforming og vegutstyr
 Drift og vedlikehold av veger
 Trafikkregulering
 Kjøretøyteknikk og personlig verneutstyr
 Krav til førere
 Føreropplæring og yrkeskjøring
 Trafikkopplæring og informasjon
 Kontroll og sanksjoner
 Førstehjelp og medisinsk behandling
 Overordnede virkemidler

For hvert tiltak presenteres det problem og formål med tiltaket, beskrivelse av tiltaket og dagens bruk i Norge, og virkning på ulykkene, virkning på framkommelighet, virkning på miljøforhold, kostnader, nytte-kostnadsvurderinger, samt formelle ansvarsforhold og saksgangen ved innføring av tiltaket.

Del 3 inneholder definisjoner og ordforklaringer.

Referanser

Eksterne lenker 
 
Trafikksikkerhetshåndboken
  

Norske bøker
Transportøkonomisk institutt
Zoran Zaev

Zoran Zaev (makedonsk: Зоран Заев, født 8. oktober 1974 i Strumica) er en makedonsk økonom og politiker som er Nord-Makedonias statsminister fra 30. august 2020. Han var også statsminister fra 31. mai 2017 til 3. januar 2020. Zaev representerer partiet Makedonias sosialdemokratiske union. Han har tidligere vært medlem av nasjonalforsamlingen og ordfører i Strumica.

Liv og virke 
Zaev er utdannet økonom fra St. Kyrill og St. Method-universitetet i Skopje.

Zaev ble valgt til nasjonalforsamlingen for Makedonias sosialdemokratiske union i 2003. I 2005 ble han ordfører i hjembyen Strumica, et verv han hadde fram til utgangen av 2016. Han ble valgt til partileder i 2013, etter å ha sittet i partiledelsen og vært fungerende partileder fram til da. Den 31. mai 2017 ble han statsminister i en regjering bestående av sosialdemokratene og de albanske partiene Demokratisk union for integrasjon og Albanernes allianse.

Zaev gikk av som statsminister 3. januar 2020. Han ble etterfulgt av Oliver Spasovski, som ble statsminister for en midlertidig regjering i påvente av nytt valg 12. april 2020. 30. august 2020 ble Zaev på nytt statsminister, også denne gang som leder for en koalisjonsregjering som omfattet det største albanske partiet, Demokratisk union for integrasjon. Ifølge koalisjonsavtalen skal Zaev overlate statsministerposten til et medlem av Demokratisk union for integrasjon 100 dager før valgperioden utløper.

Referanser 

Makedonske politikere
Personer fra Strumica
Fødsler i 1974
Nils Are Økland

Nils Are Økland (født 22. juni 1968) er en norsk vinskribent og restaurantanmelder. Han har vært nettredaktør for vinforum.no, og gjennom mange år bidratt med artikler til magasinet Vinforum.

Økland er utdannet cand.theol. fra Universitetet i Oslo, og har jobbet som tekstforfatter i flere reklamebyråer. Han har publisert korte prosatekster i kulturleksikonet Verden i dag. En bruksanvisning (Gyldendal, 2000) og utgitt boka Nedenunder. Australia i sol og skygge (Damm, 2005) sammen med Ingunn Økland.

Referanser 

Norske teologer
Ralph Ditlef Kolnes

Ralph Ditlef Kolnes (født 20. juni 1937 i Hunan i Kina, død 19. september 2020) var en norsk prest og forfatter. Han var sønn av misjonsprest Racin Kolnes. Da Ralph Kolnes ble født, arbeidet faren for Det Norske Misjonsselskap og var stasjonert i Ningsiang i Hunan sammen med familien. 

Ralph Kolnes ble student i 1963 og cand.theol. fra Menighetsfakultetet i 1969. Etter praktikum i 1970 ble han ordinert til tjeneste som sykehusprest ved Lovisenberg sykehus i Oslo og var deretter høyskolelektor ved Diakonhjemmets høgskole.. Kolnes var også sokneprest i Uranienborg kirke i Oslo.

Bibliografi 
 Åpenbaring og opplevelse, religionspsykologi, sakprosa, Luther (1978)
 Røtter i sten, roman, Luther (1980)
 Splinten og bjelken, roman, Luther (1982)
 Sangen om Maja, roman, Luther (1983)
 Benjamin, roman, Cappelen (1984)
 Kjærlighetens asyl og religionens ofre, essays, Atheneum (1987)
 Myten om det velintegrerte menneske ..., essays, Genesis (1998)
 Skjulte rom : en troshistorie, om egen oppvekst, Verbum (2009)

Referanser

Kilder 
 Presentasjon av Ralph Ditlef Kolnes i Forfatterkatalogen på Forfattersentrums nettsider 

Norske forfattere
Norske lutherske prester
Personer fra Hunan
Tatjana Sjtsjelkanova

Tatjana Sjtsjelkanova (; født 18. april 1937, død 24. november 2011) var en sovjetisk lengdehopper, sprinter og mangekjemper som vant bronsemedalje i lengdehopp i Sommer-OL 1964. I 1961 satte hun verdensrekord på 6,48 m og forbedret til 6,53 m i 1962 og til 6,70 m i 1964. I OL-finalen klarte hun bare 6,42 m, mens vinneren, Mary Rand, satte ny verdensrekord på 6,76 m. Sjtsjelkanova vant to EM-titler i lengdehopp, i 1962 og 1966 (innendørs).

Sjtsjelkanova vant fem gull (lengdehopp i 1961, 1963 og 1965; 100 m i 1961; og femkamp i 1965) og en sølvmedalje (80 hekk i 1963) i Summer Universiade, og ti nasjonale mesterskap i lengde (1961–66), 4 × 100 m stafett (1961-63) og femkamp (1963). Etter at hun la opp, har hun vært avdelingsleder ved St. Petersburg statsuniversitet for telekommunikasjon.

Referanser

Eksterne lenker 
 
Tatyana Shchelkanova's obituary

Personer fra Jejskij rajon
Russiske lengdehoppere
Russiske mangekjempere
Sovjetiske lengdehoppere
Sovjetiske mangekjempere
Olympiske bronsemedaljevinnere for Sovjetunionen
Europamestere i friidrett for Sovjetunionen
Medaljevinnere under Sommer-OL 1964
Deltakere for Sovjetunionen under Sommer-OL 1964
Friidrettsutøvere under Sommer-OL 1964
Deltakere for Sovjetunionen under EM i friidrett 1962
You (sang med Robin Stjernberg)

«You» er en svensk elektropoplåt fra 2013, skrevet av Joakim Harestad Haukaas, Joy Deb, Linnea Deb og Robin Stjernberg. Sangen ble fremført av Stjernberg og vant svenske Melodifestivalen i 2013 og var Sveriges bidrag i Eurovision Song Contest samme år på hjemmebane i Malmö. Der endte den som nummer 14 av 26.

Bakgrunn 
Låten var en av deltakerne i Melodifestivalen 2013 og er komponert av Robin Stjernberg, søsknene Joy og Linnea Deb samt nordmannen Joakim Harestad Haukaas, som vant norske MGPjr i 2003 med låten «Sinnssykt gal forelsket»,  mens Joy og Linnea Deb senere var to av låtskriverne av «Heroes», som Måns Zelmerlöw senere vant Eurovision Song Contest 2015 med. Robin Stjernberg som hadde blitt nummer to i svenske Idol 2011, fremførte den i konkurransen.

«You» deltok i den fjerde delfinalen i Malmö 23. februar 2013, der den endte på tredjeplass. Sangen måtte dermed via Andra chansen i Karlstad 2. mars, og kvalifiserte seg der til finalen i Friends Arena i Stockholm lørdag 9. mars. Etter juryavstemningen ledet sangen, men endte på andreplass i telefonavstemningen. Det var likevel nok til å sikre en sammenlagtseier, like foran forhåndsfavoritten Yohio og «Heartbreak Hotel». Dette var første gang at Melodifestivalen fikk en vinner som hadde kvalifisert seg via Andra chansen. Med seieren ble «You» Sveriges bidrag til Eurovision Song Contest 2013 i Malmö.

Eurovision Song Contest 
I Eurovision Song Contest 2013 var Sverige vertskap og dermed direktekvalifisert til finalen lørdag 18. mai 2013. I finalen var «You» det 16. bidraget ut på scenen av 26 deltakere. I avstemningen fikk sangen 62 poeng og endte på 14. plass. Den høyeste poengsummen kom fra Norge som ga 12 poeng.

Utgivelse 
«You» ble gitt ut via digital nedlastning 24. februar 2013 av Lionheart Music Group, og som CD-singel av plateselskapet M&L Records Recordings 5. mars 2013.. Det ble også gitt ut en egen pianoversjon av sangen samme år av Capitol Music Group og distribuert av Universal Music. Sangen var også med på Robin Stjernbergs album, Pieces, utgitt senere i 2013.

Sporliste 
Digital nedlastning, utgitt 24. februar 2013.

CD-singel, utgitt 5. mars 2013.

Listeplasseringer 
«You» toppet den svenske singellisten og nådde en fjerdeplass på Svensktoppen. Etter Eurovision Song Contest gikk sangen også inn på hitlister i flere land i Europa.

Referanser 

Svenske sanger
Bidrag til Melodifestivalen
Vinnere av Melodifestivalen
Sveriges bidrag i Eurovision Song Contest
Bidrag til Eurovision Song Contest 2013
Sajid Javid

Sajid Javid (født 5. desember 1969 i Rochdale i Lancashire i England) er en britisk konservativ politiker. Han har vært parlamentsmedlem siden 2010 og har hatt flere ministerposter. Han ble den første asiat og muslim som statsråd i en av de fire viktigste kabinettpostene i den britiske regjeringen da 30. april 2018 ble innenriksminister i regjeringen til statsminister Theresa May. Fra juli 2019 til februar 2020 var han finansminister i Boris Johnsons regjering. I juni 2021 ble han helse- og omsorgsminister.

Liv og virke

Bakgrunn 
Javid er sønn av en pakistaner som innvandret til Storbritannia i 1961. Faren arbeidet på fabrikk og som bussjåfør. Familien flyttet til Bristol, der familien drev en forretning som solgte dametøy og der Javid gikk på skole.

Javid studerte statsvitenskap og økonomi ved University of Exeter. Etter studiene begynte han i bankbransjen. Javid arbeidet for Chase Manhattan Bank i New York. Deretter begynte han i Deutsche Bank, blant annet med en periode i Singapore. Han sluttet i 2009 for å satse på politikken. Alt som ung beundret han Margaret Thatcher.

Politisk karriere  
Javid tilhører Det konservative parti. I 2010 vant han valgkretsen Bromsgrove i Worcestershire. Javid vant valgkretsen på nytt i 2015 og ved parlamentsvalget i 2017, da han fikk 62 % av stemmene.

I 2012 fikk Javid en post som juniorminister (economic secretary) i Finansdepartementet, en post han hadde fram til han i 2013 ble financial secretary i samme departement. En kort periode fra april til juli 2014 var han likestillingsminister. I 2014 ble han også medlem av Privy Council. Fra april 2014 fram til mai 2015 var han kulturminister. Så skiftet han departement og ble minister for næringsliv, innovasjon og ferdigheter. I juli 2016 skiftet han igjen statsrådspost og ble kommunalminister.

Etter at Amber Rudd gikk av som innenriksminister etter å ha forledet Underhuset i Windrush-skandalen, etterfulgte Javid henne i Innenriksdepartementet. Javid ble dermed den første muslim til å inneha en av de fire viktigste ministerpostene i det britiske kabinettet (Great Offices of State).

Javid tilhører høyresiden i det konservative partiet. I folkeavstemningen om Storbritannias EU-medlemskap i 2016 støttet han forbli-siden, men uten entusiasme, og siden har han støttet de som ønsker å forlate EU. Da Boris Johnson dannet regjering i juli 2019, ble Javid finansminister.

Javid har beskrevet seg selv som ikke-praktiserende muslim. Han er kjent for sin støtte til Israel.

Referanser

Eksterne lenker 
 
 
 

Britiske innenriksministre
Britiske konservative parlamentsmedlemmer
Medlemmer av Det kongelige råd (Storbritannia)
Personer fra Rochdale
Britiske finansministre
Poul Johannes Jensen

Poul Johannes Jensen (født 18. september 1950 på Fejø i Danmark) er en dansk keramiker virksom i Norge. 
Fra 1980 hadde han sitt eget keramikkverksted på Kampen i Oslo. Han arbeidet med steingods og porselen. Han var 1987 - 2000, designsjef på Porsgrunds Porselænsfabrik. 
Siden 1981 har Jensen undervist i keramikk ved Statens Håndverks- og Kunstindustriskole, SHKS, (siden 2010 en del av Kunsthøgskolen).
Han var dekan 2000 - 2005, professor 2005 - 2016 og er professor emeritus siden 2016. 
Poul Jensen er gift med Anne Marie Wilhelmsen.

Poul Jensen er representert i alle de norske kunstindustrimuseene. 

Dessuten er han blant annet representert i:

 American Museum of Ceramic Art, Pomona, California, USA.
 Fiskars Museum for keramikk. Fiskars, Finland.
 Victoria & Albert Museum. London, Storbritannia.
 Museo Internazionale Dela Ceramica, Faenza, Italia.

Noen av de utstillinger han har hatt er:

 2018 "Lys over Lolland" Saxkjøbing, Danmark.

 2003 Galleri Brandstrup, Oslo, Norge.
 1991 Nordenfjeldske Kunstindustrimuseum, Trondheim, Norge.
 1990 Kunstnerforbundet, Oslo, Norge.
 1983 Kunstnerforbundet, Oslo, Norge.

Noen offentlige utsmykkingsprosjekt:

 2008 Arbeidsretten i Oslo
 2006 Ullevål universitetssykehus 
 1994 NSB Porsgrunn

Referanser

Eksterne lenker 
 Kunsthøgskolen

Norske keramikere
Olivia Fotopoulou

Olivia Fotopoulou (født 20. desember 1996 i Nikosia) er en kypriotisk friidrettsutøver som konkurrerer i sprintløp. Hennes fremste internasjonale meritt er gull på 100 meter ved Det europeiske småstatsmesterskapet i friidrett 2018. 

Hennes tvillingsøster Filippa Fotopoulou er også friidrettsutøver.

Idrettskarriere 
2013
I 2013 deltok Fotopoulou i Junior-EM i friidrett i Rieti, der Kypros kom på sjetteplass på 4 x 100 meter stafett. Hun deltok også i Gymnasiaden 2013 i Brasil, og kom der på sjetteplass på 100 meter. 

 2014 
Fotopoulou satte personlig rekord på 100 meter i juni 2014, med 11,82 sekunder. Hun kom på andreplass på 100 meter under Juniorbalkanmesterskapet i friidrett 2014, bak Maria Fakidari. 

Hun deltok i Junior-VM i friidrett 2014. På 100 meter fikk hun 29. beste tid i kvalifiseringsheatene, og gikk ikke videre til semifinalene. Hun deltok også på 4 x 100 meter stafett, men Kypros ble der diskvalifisert for feil i en veksling.  

2015
Kypros deltok i Second League under Lag-EM i friidrett 2015, og Fotopoulou deltok på 4 x 100 meter stafett, der Kypros vant med ny nasjonal rekord på 44,75. I juli vant hun 100 meter under Juniorbalkanmesterskapet i friidrett 2015. I Junior-EM i friidrett 2015 satte hun personlig rekord med 11,78 i innledningsheatet på 100 meter, og kom på tredjeplass i sitt heat, men ble deretter slått ut i semifinalen.

2016
Hun fikk sølv på 200 meter under det kypriotiske mesterskapet i friidrett 2016. Under EM i friidrett 2016 deltok hun på Kypros' stafettlag på 4 x 100 meter. De satte nasjonal rekord med 43,87 sekunder, men gikk ikke videre fra innledningsheatene. 

2017
Kypros deltok igjen i Second League under Lag-EM i friidrett 2017. Fotopoulou fikk der bronse på 200 meter, og kom på femteplass på 100 meter. Hun deltok på 100 og 200 meter under U23-EM i friidrett 2017. På 200 meter ble hun slått ut i innledningsheatet med 25. beste tid, og på 100 meter nådde hun semifinalen, der hun fikk 13. beste tid. På nasjonalt nivå vant hun 100 meter under det kypriotiske mesterskapet, og hun fikk sølv på 200 meter. 

2018
I Det europeiske småstatsmesterskapet i friidrett 2018 fikk hun to gullmedaljer. Individuelt vant hun 100 meter, med ny personlig rekord på 11,49. Hun deltok også på Kypros' stafettlag som vant 1000 meter stafett, der hun løp sammen med Sanda Colomeiteva, Kalliopi Kountouri og Christiana Katsari.

Referanser

Eksterne lenker 
 

Fødsler i 1996
Kypriotiske sprintere
Kypriotiske mestere
Deltakere for Kypros under EM i friidrett 2018
Deltakere for Kypros under EM i friidrett innendørs 2021
Deltakere for Kypros under VM i friidrett innendørs 2022
Deltakere for Kypros under VM i friidrett 2022
Deltakere for Kypros under EM i friidrett 2022